मामला शहर मुख्यालय से मात्र सात किलोमीटर दूर स्थित बंकी ब्लॉक की ग्राम पंचायत जिन्हौली का है। गांव में विभाग ने पोल गाड़कर तार बिछा दिए। उनमें करंट भी दौड़ा। करीब चार साल पहले आई तेज आंधी में कई पोल व तार टूट गए। बिजली के लटकते तारों से कोई करंट की चपेट में न आ जाए इस वजह से ग्रामीणों ने उसे पास के पेड़ से बांध दिया था। जिससे कि वर्ष 2008 से गांव में बिजली ही नहीं आ रही थी। 20 नवंबर 2010 को विभागीय अधिकारियों की टीम विद्युत चोरी पकड़ने के लिए गांव पहुंची। टीम के अधिकारियों ने गांव के मुनेश्वर, कलीम, सुनील, रामकिशोर, कैलाश, हुगलाल, शिवकुमार, शकील, धनीराम, भगवानदीन और प्रद्युम्न को कटिया लगाकर बिजली चोरी का दोषी मानते हुए 4-4 हजार रुपये का शमन शुल्क लगा दिया। जेल जाने के डर से ग्रामीणों ने शमन शुल्क जमा कर दिया। मगर इसके बाद विभाग ने आरोपी ग्रामीणों को 25-25 हजार रुपये का रिकवरी नोटिस भेज दिया। इससे ग्रामीण परेशान हैं।